Document ID: 32008L0038

32008L0038
L 062/9
SLUŽBENI LIST EUROPSKE UNIJE
05.03.2008.
DIREKTIVA KOMISIJE 2008/38/EZ
od 5. ožujka 2008.
o utvrđivanju popisa predviđenih namjena korištenja hrane za životinje za posebne hranidbene namjene
(Tekst značajan za EGP)
(Kodificirana verzija)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 93/74/EEZ od 13. rujna 1993. o hrani za životinje za posebne hranidbene namjene (1), a posebno njezin članak 6. točku (a),
budući da:
(1)
Direktiva Komisije 94/39/EZ od 25. srpnja 1994. o popisu predviđenih namjena korištenja hrane za životinje za posebne hranidbene namjene (2) više je puta (3) znatno izmijenjena. Radi jasnoće i racionalnosti, dotičnu je Direktivu potrebno kodificirati.
(2)
Direktivom 93/74/EEZ predviđa se uspostava pozitivnog popisa predviđenih namjena korištenja hrane za životinje s posebnim hranidbenim namjenama. U tom se popisu moraju navesti točna primjena, tj. posebna hranidbena namjena, osnovne hranidbene karakteristike, oznake i deklaracije i, prema potrebi, posebni zahtjevi za označivanje.
(3)
Neke hranidbene namjene trenutačno se ne mogu uključiti u popis predviđenih namjena zbog nepostojanja metoda Zajednice za nadzor energetske vrijednosti hrane za kućne ljubimce i dijetetskih vlakana u hrani za životinje. Taj se popis treba dovršiti čim se navedene metode usvoje.
(4)
Utvrđeni se popis prema potrebi može izmijeniti, sukladno znanstvenom i tehničkom razvoju.
(5)
Mjere predviđene u ovoj Direktivi u skladu su s mišljenjem Stalnog odbora za prehrambeni lanac i zdravlje životinja.
(6)
Ova Direktiva ne bi smjela dovoditi u pitanje obveze država članica u pogledu rokova za prijenos u nacionalno zakonodavstvo Direktiva predviđenih u Prilogu II., dijelu B,
DONIJELA JE OVU DIREKTIVU:
Članak 1.
Države članice propisuju da se hrana za životinje korištena za posebne hranidbene namjene u smislu Direktive Vijeća 93/74/EEZ smije stavljati na tržište samo ako su njezine namjene sadržane u dijelu B Priloga I. ovoj Direktivi i ako ispunjavaju druge odredbe utvrđene u navedenom dijelu Priloga I.
Osim toga, države članice moraju osigurati provedbu odredaba iz „Općih odredaba” dijela A Priloga I.
Članak 2.
Direktiva 94/39/EZ, kako je izmijenjena Direktivama navedenima u Prilogu II., dijelu A stavlja se izvan snage ne dovodeći u pitanje obveze država članica u pogledu rokova za prijenos u nacionalno pravo Direktiva navedenih u Prilogu II., dijelu B.
Upućivanja na Direktivu stavljenu izvan snage tumače se kao upućivanja na ovu Direktivu i čitaju se u skladu s korelacijskom tablicom iz Priloga III.
Članak 3.
Ova Direktiva stupa na snagu 31. srpnja 2008.
Članak 4.
Ova je Direktiva upućena državama članicama.
Sastavljeno u Bruxellesu 5. ožujka 2008.

Labels: 3
17
6